VSA stel Moslem-reisverbod in – praag.co.za
Die verbod het gisteraand in werking getree. Amerikaanse ambassades en konsulate sal nie meer visums goedkeur vir paspoorte van Iran, Libië, Somalië, Soedan, Sirië of Jemen nie tensy dié burgers 'n bona fide-verhouding met mense of instansies in Amerika kan bewys.
Dit sluit in 'n ouer, 'n kind, 'n eggenoot, asook 'n skoondogter of -seun. Dit sluit egter grootouers, kleinkinders, ooms, tantes, niggies en neefs uit.
Verloofdes is ook aanvanklik uitgesluit, maar daar is gisteraand besluit om dit te herroep.
Mense van dié lande wat reeds reisdokumente het, sal toegelaat word om na Amerika te reis. Sakereisigers moet bewys lewer van 'n amptelike sakebesoek aan 'n Amerikanse entiteit, soos byvoorbeeld 'n universiteit of hospitaal.
Die land se hoogste hof sal finale uitspraak gee oor die nuwe reisbeperkings wanneer die saak in Oktober aangehoor word.
Burgers van Saoedi-Arabië word nie geraak deur die verbod nie.
Drie konserwatiewe regters van die Appelhof wat die laer howe se opheffing van die verbod omgekeer het, het 'n volledige verbod gesteun.
Die swart regter Clarence Thomas het gesê die regering se belang in die behoud van nasionale veiligheid weeg swaarder as enige probleme wat potensiële besoekers mag ervaar.
Skrywer praagGepubliseer op 30 Junie 2017 Kategorieë Internasionale nuus, NuusSleutelwoord moslems, reisverbod, VSA